Bush: 'SAD predvode svijet u borbi protiv međunarodnog terorizma' (7/2/03) - 2003-02-07
Američki predsjednik je dodao: "bez obzira na potrebno vrijeme i poteškoće, mi nećemo dozvoliti pobjedu nasilja"
Sjedinjene Države - rekao je u svom govoru o stanju nacije predsjednik George Walker Bush - “predvode svijet u borbi protiv međunarodnog terorizma i uništavanju tog zla.” Prošlo je skoro 17 mjeseci otkako su teroristi al-Qaide oteli četiri putnička zrakoplova od kojih su dva obrušila na dva nebodera Svjetskog trgovinskog centra u New Yorku, jedan je udario u zgradu Pentagona u Washingtonu, dok se posljednji srušio u polje u saveznoj državi Pennsylvaniji. Više od tri tisuće ljudi iz više od devedeset zemalja izgubilo je život u tim terorističkim napadima 11. rujna 2001. godine. Od tog dana, Sjedinjene Države su, zajedno s ostalim civiliziranim državama svijeta, proglasile rat al-Qaidi i ostalim terorističkim mrežama. Više od tri tisuće terorista i deseci njihovih čelnika su uhićeni ili ubijeni. Međunarodna koalicija je onemogućila napade koji su za cilj imali američko veleposlanstvo u Jemenu, vojnu bazu u Saudijskoj Arabiji, te napad na brodove koji prolaze Hormuškim tjesnacem i Gibraltarskim prolazom. Koalicija je uspjela uništiti al-Qaidinu mrežu u Afganistanu, te je pomogla svrgnuti talibanski režim koji je bio jedan od glavnih sponzora terorizma. Terorističke ćelije u Hamburgu, Milanu, Madridu, Londonu i Parizu su slomljene. Više od sto milijuna dolara terorističkih sredstava je zamrznuto. Sjedinjene Države su obučavale vojne postrojbe Filipina, Jemena, Gruzije, te nekoliko drugih zemalja, uvećavajući njihovu spremnost u borbi protiv terorizma i drugim aspektima sigurnosti. Međutim, preostalo je još puno posla. Prvo i osnovno, zemlje svijeta trebaju zaustaviti nastojanje terorista da se domognu oružja za masovno uništenje. “Danas”, rekao je predsjednik Bush, “najveća prijetnja s kojom su suočene Sjedinjene Države i svijet su režimi koji traže i posjeduju nuklearno, kemijsko i biološko naoružanje. Ovi bi režimi mogli upotrijebiti ovu vrstu oružja za ucjene, teror ili masovna ubojstva. Također, postoji mogućnost da daju ili prodaju takvo naoružanje teroristima, koji bi ga upotrijebili bez imalo oklijevanja.” Zbog toga su Sjedinjene Države u suradnji s Ujedinjenim narodima dale Saddamu Husseinu posljednju priliku da uništi svo iračko oružje za masovno uništenje. Kako je predsjednik Bush rekao, “ ako se Saddam Hussein potpuno ne razoruža, zbog naše sigurnosti i zbog mira u svijetu, mi ćemo predvoditi međunarodnu koaliciju koja će ga razoružati.” Predsjednik Bush je dodao: “Među ruševinama dvaju nebodera u New Yorku, kod zapadnog zida Pentagona, u polju u Pensilvaniji, ova je nacija prisegla i tu smo prisegu ponovili... bez obzira na potrebno vrijeme i poteškoće, mi nećemo dozvoliti pobjedu nasilja – slobodni ljudi će odrediti pravac u povijesti.”